- SEDEMII
- ←
- 30
- →

30
Kuyie nnɑ̀kɛ́ tì Isidɑyɛɛribɛ kó dikpɑ̀ɑ̀tìyuu kpɛ́í
1 Kɛ̀ ti Yiɛ̀ nKuyie mbɛ́innɛ̀ mí nSedemii kɛ dɔ̀: 2 Mi ndi Yiɛ̀ Kuyie ndíndi Isidɑyɛɛribɛ di tũ nkù, míì tu ɑ́ wɑ̃ri n dɑ nɑ̀kɛ́ tì timɔu dipɑ́tíri miɛkɛ kɛ dɔ̀: 3 Mí ndi Yiɛ̀ Kuyie n tú, dɛ yiè kpɑɑnímu kɛ̀ m bo tɛ̃́nnɛ́ní n nìtìbɛ̀ Isidɑyɛɛribɛ nɛ̀ Sudɑɑ kɔbɛ, kɛ́wɛ̃tɛ kɛ́ bɛ̀ duɔ́ ndihɛì n do duɔ́ ndì bɛ yɛmbɛ̀ kɛ̀ bɛ̀ɛ dì tiekɛ. Mí ndi Yiɛ̀ nKuyie míì bɛ́i.
4-5 Ntɛ ti Yiɛ̀ nKuyie nni nnɑ̀kɛ́ tì mí nSedemii Isidɑyɛɛribɛ nɛ̀ Sudɑɑ kɔbɛ bɛ kpɛ́í, tiì tu:
Ti yo mɛtɑmmɛ̀ mɑmɛ̀ mmɛ,
mɛ̀ mɛ nyí tú diwɛ̀ì kɔ̃mɛ,
mɛ̀ duò tikɔ̃m̀bùɔ̀tì nti kɛ ɑ̃ɑ̃̀ kufɔ̃wɑɑ́.
6 Bíékɛ́nɛ̀, wénnínɛ̀,
bɛnitidɑɑbɛ̀ pɛímɑɑ̀?
Dɛ̀ nɛ́ dommɛ̀ kɛ̀ bɛnitidɑɑbɛ̀ ceú ceú bɛ kɑ,
kɛ dò nhonitipòkù wèè dɔ́ kɛ́pɛitɛ́ ò ɔ̃ ndòmmɛ̀,
kɛ̀ bɛ ììkɛ̀ sɔ̀ù sɔ̀ù bɛmɔu.
7 Mɛyɛi ndiɛmɛ̀ kó diyiè ndi,
diyiè yɛiri ndi,
di kó kubotí mu nyí buotɛ́,
mɛyɛǹcɑɑ̀rìmɛ̀ mɛɛ̀ kèríní Sɑkɔbu kpɛ́í,
dɛ yiè n nɛ́ yóó bɛ̀ dɛɛtɛ́mu.
8 Kɛ̀ ti Yiɛ̀ Mpɑkɛdɑɑ dɔ̀: Dɛ yiè bo tuɔkɛ dìì yiè, m bo kéétɛ́ kunɑɑ̀dɔ̀dɔ̀rìdɔú bɛ̀ di buú nkù, kɛ́ di pítɛ́ iwɛ̃ĩ. Bɛ̀ɛ̀ í tú Isidɑyɛɛribɛ bɛ̀ tɛ̃́nkɛ bɑ́ ndi bɑkɛ́. 9 Kɛ̀ di mpĩ́ ndi Yiɛ̀ nKuyie ndi tũ nkù tɔ̃mmú, kɛ̀ n di duɔ́ nDɑfiti yɑɑ̀birɛ kɛ̀ dɛ̀ ntú di kóo kpɑ̀ɑ̀tì kɛ̀ di pĩ́ nho tɔ̃mmú.
10 Kɛ̀ ti Yiɛ̀ nKuyie nyíɛ́ kɛ́bɛ́i nkɛ dɔ̀:
Díndi n kó bɛtɔ̃mbɛ̀ Sɑkɔbu kó kuwuɔ nkɔbɛ di bɑ́ nyĩɛ̃̀kù,
díndi Isidɑyɛɛribɛ di kɔ̃m̀bùɔ̀tì bɑ́ nduò,
n yóó di dɛɛtɛ́mu kɛ́dennɛní di yɑɑ̀bí itempɛ̃ ndɛ́tiyì miɛkɛ, di tú dɛ̀ tidɑɑtì.
Díndi Sɑkɔbu yɑɑ̀bí di wɛ̃tinímu,
kɛ bo kɑri di tenkɛ̀ bɑ̀mmùù kɛ́om̀pɛ̀,
òmɔù tɛ̃́nkɛ í yó mbo wèè bo di kɔkɛ́nɛ̀.
11 Mí ndi Yiɛ̀ nKuyie ndi bonɛ̀mu kɛ yóó di dɛɛtɛ́ míì bɛ́i!
N yóó kuɔ̀mu ibotí n di cíɛ kɛ̀ di tɑɑ́ ìì miɛkɛ pɑ́íí kɛ́deè.
Díndi biɛ n yí yóó di kuɔ kɛ́deè,
n nɛ́ yóó di tiému dɛ̀ bèkúmɛ̀,
n yí yóó nɑ kɛ́ n di wúónkoo kɛ dò ndi í cɑ̀kɛ dɛ̀mɑrɛ̀.
12 Di kó dikɔutirì í dò nkɛ́tɑɑ̀,
di kó dimɔnni í dò nkɛ́miɛtɛ́,
mí ndi Yiɛ̀ nKuyie míì bɛ́i.
13 Omɔù í dɑkɛ di kpɛti,
kɛ bo tɑɑ ndi muɔ,
mutie mɑmù mɛ nketɛ́ kɛ í bo mùù bo di tɑɑ.
14 Di nɑtitɔbɛ̀ di yɛ̃̀mmu,
bɛ̀ tɛ̃́nkɛ í denniní di kpɛ́í,
n di potɛ́ kɛ dò ndi tú n dootitɔbɛ̀ mbɛ,
n di potɛ́ kuyɛ̃ĩku diɛkù nku,
di yɛi ndɛutɛ́ mɛ̀ɛ̀ kpɛ́í,
di cɑ̀kɛ kɛ̀ dɛ̀ dɛumu.
15 Bɑ nte kɛ̀ di kuɔ̀ mmɛcɑɑ̀rìmɛ̀ mɛ̀ɛ̀ di tùɔ̀kɛní mɛ kpɛ́í?
Di kó dimɔnni í dò nkɛ́miɛtɛ́,
di yɛi mmɛɛ̀ dɛutɛ́ dɛɛ̀ te,
di cɑ̀kɛ kɛ̀ dɛ̀ dɛumu dɛɛ̀ te kɛ̀ n di dɔ̀ɔ̀ mɛmmɛ.
16 Bɛ̀ɛ̀ di kɔù yíe n yóó bɛ̀ kùɔmu,
bɛ̀ɛ̀ di dokùnɛ̀ yíe m bo bɛ̀ dɔɔ̀ tidɑɑtì,
bɛ̀ɛ̀ di ɛi yíe nyóó bɛ̀ ɛímu,
bɛ̀ɛ̀ di senku yíe n yóó duɔ́ nkɛ̀ bɛ̀ɛ bɛ̀ sènkɛ̀rìmu.
17 Kɛ yɛ̃́ n yóó yɔɔrɛmɛ̀ mutie di muɔ,
n yóó miɛkùnnɛmu di kɔutiyɛ̀.
Mí ndi Yiɛ̀ nKuyie míì bɛ́i!
Díndi Siyɔ̃ɔ̃ ɛì kɔbɛ, òmɔù tɛ̃́nkɛ í di kɑɑ̀nnɛ̀,
kɛ di yu kɛ tú bɛ̀ dènnɛ bɛ̀ bɛ tenkɛ̀.
18 Kɛ̀ ti Yiɛ̀ nKuyie nyíɛ́ kɛ́bɛ́i nkɛ dɔ̀:
N yóó wɛ̃tɛ kɛ́tɛ̃́nnɛ́nímu tidɑɑtì Sɑkɔbu kó yɛfɛ miɛkɛ,
mɛsémmɛ̀ mɛɛ̀ m bonɛ̀ bɛ kó sicɛ̃́ĩ,
di kó dihɛì wɛ̃ti kɛ bo fííkúmu di dobontì ĩ́nkɛ̀,
kɛ̀ tɛkpɑ̀ɑ̀tìcĩ́ɛ̃̀tɛ̀ɛ fííkú tɛ fɔ̃̀tìrì.
19 Kɛ̀ di ndiè kɛ n sɑ̃ntí,
kɛ íútí nɛ̀ diwɛ̀ì,
kɛ̀ n duɔ́ nkɛ̀ dí sṹṹ nkɛ tɛ̃́nkɛ bɑ́ nkɛ̃ńnì,
kɛ̀ n di dɛ́úkùnnɛ bɑ́ di kó diyètìrì tɛ̃́nkɛ bɑ́ɑ́ kɛ̃kɛ.
20 Díndi Sɑkɔbu yɑɑ̀bí di wɛ̃ti kɛ bo nɑɑ́mmu di do dòmmɛ̀,
kɛ́nfííkú n yììkɛ̀,
kɛ̀ n yítɛ́ kɛ́cómmú kɛ́fɛ̃́ũ mbɛ̀ɛ̀ do di fɛ̃́ũmmu,
21 di kóo kpɑ̀ɑ̀tì yó ntú di botí kou nwe,
di kou weè yó ndi bɑkɛ́,
kɛ̀ n duɔ́ nkòo nni ntɔ́kɛ́nɛ̀,
kɛ̀ dɛ̀ í tú mɛmmɛ we m bo dɑ́ɑ́tí kɛ́kɔtɛní m borɛ̀?
Mí ndi Yiɛ̀ nKuyie míì mɛ nyɛ̃.
22 Dɛ mɔ̀nnì di bo ntú n kɔbɛ,
kɛ̀ nni ndi te kɛ̀ di n tũ.
23 Mí ndi Yiɛ̀ nKuyie mmiɛkɛ ìtɛ́mu kuyɑɑkù diɛkù kɔ̃mɛ,
kɛ fĩmmú fɛfɔ̀dɔ́nfɛ̀ diɛfɛ̀ kɔ̃mɛ kɛ bo do bɛ̀ɛ̀ cɑ̀ɑ̀rɛ̀ bɛ yɔ ĩ́nkɛ̀.
24 Mí ndi Yiɛ̀ nKuyie m miɛkɛ di cɔ̀útɛ́mu,
kɛ̀ í yóó bonkɛ kɛ í pĩ nkɛ̀ do dò nkɛ́pĩ́ mmùù tɔ̃mmú,
dɛ̀ yó nkéríní kɛ̀ di tì bɑntɛ́mu.

- SEDEMII
- ←
- 30
- →

© 2001 SIM International